Helene Ragnhild (35) har fått kreft: – Har grått masse
– Det første jeg tenkte på var de små jentene mine på 2 og 6 år. Får jeg se dem vokse opp? Kommer de til å ha en mamma i livet sitt? sier ernæringsprofil Helene Ragnhild Sollie om sjokkbeskjeden.  – Jeg har ikke følt meg klar, før nå, sier Helene Ragnhild. Gründeren og inspiratoren delte nyheten med sine nesten 70.000 følgere på Instagram denne uken. – Jeg følte meg jo dårlig i forkant, men det var så mange knagger å henge det på siden jeg har to små barn i ulike barnehager.  Som småbarnsforeldre flest har vinteren vært preget av forkjølelse og virussykdommer, men for Helene Ragnhild slapp symptomene liksom ikke helt taket når resten av familien var i bedring. Hun ble egentlig aldri bedre, bare verre. Ti centimeter stor svulst Rett over juleferien begynte hun å hoste blod, i tillegg til å være andpusten og energiløs. – På en oppfølgingstime hos legen fortalte hun at hun var blitt hoven over brystet. Vi konkluderte med at det mest sannsynlig var ettervirkninger av corona, men da jeg var på vei til å gå måtte jeg spørre en ekstra gang siden symptomene bare ble verre, forteller hun. Dagen etter ble hun sendt på CT, og samme dag ringte fastlegen for å fortelle at de hadde funnet en ti centimeter stor svulst i lungen til 35-åringen. – Jeg ble helt sjokkert, og veldig redd. Etter undersøkelser på lungeavdelingen på Ullevål ble det klart at det var kreft, men ikke hvilken type. Uken som fulgte hvor hun og familien ventet på svar, er den tøffeste i livet hittil, forteller Helene Ragnhild. – Jeg og alle andre håpet på at det ikke var lungekreft. Jeg er så sunn, ung og veldig frisk - aldri smakt røykt, så det hadde nesten blitt for dumt. Jeg sa til mannen min: La dette være den tøffeste uken i livet vårt, før det snur. Hun fortsetter: – Det første jeg tenkte på var de små jentene mine på 2 og 6 år. Får jeg se dem vokse opp? Kommer de til å ha en mamma i livet sitt? – Statistikken er god, og jeg er meg Lettelsen var stor da hun fikk beskjeden om at det var en form for lymfekreft, med gode prognoser. Hun begynte med cellegift-behandling raskt og mistet håret etter kort tid. Det var noe hun hadde gruet seg til, for sykdommen ble plutselig så synlig da, føler hun. Svulsten skal ikke opereres ut, men krympes med cellegift og kanskje etter hvert stråling. Veien blir til mens jeg går, forklarer Helene Ragnhild. – Jeg har fått én responsevaluering etter at jeg startet behandlingen, og svulsten har allerede blitt mye mindre. Jeg responderer akkurat som legene vil på cellegiften. Statistikken er god og jeg er meg - det er et godt utgangspunkt. Jeg velger å ha tillit til at dette skal gå bra. Hun fortsetter: – Jeg har latt meg selv gråte masse, men føler meg mest heldig oppi alt og. Første gang jeg var på Radiumhospitalet og skulle starte behandling så tenkte jeg på det - det er så mange som er på dette sykehuset som skulle ønske de var i mine sko nå. – Jeg har det tross alt mest bra 35-åringen har tidligere vært åpen om at hun har vært sengeliggende med ME for 8 år siden, og den gang da var hun avhengig av både dusjkrakk og rullestol. De mentale verktøyene og styrken hun brukte den gang da, har hun nå fått bruk for igjen. – Nå føles det som at jeg trenger disse verktøyene på et dypere plan. Jeg ser annerledes på livet, akkurat som at jeg aldri har klart å leve i nuet, før nå. Det er første gang jeg føler at jeg kan være her og nå. – På hvilken måte? – Ting som før var viktig, er ikke det lenger. Nå nyter jeg små ting på en annen måte. Bare at det er lyst ute, tid med barna og å lage god mat. Små ting har mye å si. Og det føles viktigere enn noen gang å nyte livet nå. Helene Ragnhild synes det har vært en lettelse å fortelle dem rundt seg, og Instagram-følgerne at hun har kreft. Å inspirere andre med tankesett, mat og «hverdagsmagi» er en stor del av jobben hun gjør med både kunder og følgere. Jobben min er en så stor del av meg, men plutselig ser folk på deg på en annen måte, og det synes jeg er så ekkelt. Jeg er på en måte helse og overskudd - og nå mister jeg det, tenkte jeg. Hun legger til: – Det er så lett å miste seg selv i sykdom, men nå føles det ufattelig deilig å kunne være hele meg. Jeg har det mest bra og skal bruke denne situasjonen til å hjelpe mange andre få det bedre også.
Ernæringsprofil og influencer Helene Ragnhild Sollie (35) diagnostisert med lymfekreft Har startet cellegift-behandling i januar, og svulsten har allerede blitt mindre.  Lymfekreften har gode prognoser, og Sollie føler seg heldig med diagnose og utgangspunkt.